የሐዋሳ ኢንዱስትሪ ፓርክ በሚቀጥለው ዓመት ለ60,000 ዜጎች የስራ እድል ይፈጥራል ተባለ
የኢንዱስትሪ ፓርኩ ስራ ከጀመረበት ጊዜ እንስቶ እስከ 2010 ግማሽ በጀት ዓመት ድረስ ለ12,000 ዜጎች የስራ እድል  ፈጥሯል፡፡ በሚቀጥለው በጀት ዓመትም ፓርኩ ለ60,000 ዜጎች የስራ እድል ይፈጠራል ተብሎ እንደሚጠበቅ የኦፕሬሽን ማኔጅመንት የአስተዳደርና የሰው ሐብት ኃላፊ የሆኑት አቶ ፍፁም ከተማ ገልፀዋል፡፡ኃላፊው አያይዘው እንደገለፁት ሀገራችን በልማቱ ዘርፍ እያስመዘገበች ባለው ተጨባጭ እድገትና ለማኑፋክቸሪንግ ዘርፍ በሰጠችው ልዩ ትኩረት ከሌሎች አፍሪካ ሀገራት ተመራጭ የኢንቨስትመንት መዳረሻ እየሆነች መጥታለች፡፡በመሆኑም መዋዕለ-ነዋያቸውን ኢትዮጵያ ውስጥ ቢያፈሱ ተጠቃሚ እንደሚሆኑ በማሰብ በርካታ የውጭ ባለሃብቶች በኢንዱስትሪ ፓርኩ ውስጥ በስራ ላይ እንደሚገኙ ገልፀው ፓርኩ የታለመለትን ግብ ያሳካ ዘንድ ሁሉም ዜጋ የበኩሉን ድርሻ እንዲወጣ ጠይቀዋል፡፡የሐዋሳ ኢንዱስትሪ ፓርክ የውጭ ንግድን በማቀላጠፍና የሀገሪቱን የውጭ ምንዛሬ ከፍ ለማድረግ ታስበው ከተገነቡት ኢንዱስትሪ ፓርኮች መካከል ትልቁ ድርሻ የያዘ ነው፡፡ግንባታው በፍጥነትና በጥራት በመጠናቀቅ ለሌሎች የኢንዱስት ፓርኮች እንደ አርዓያ የሚጠቀስ የኢትዮጵያን የኢንዱስትሪ ግስጋሴ ወደፊት ያስወነጭፋል ተብሎ ተስፋ የተጣለበት ፓርክ መሆኑን ከኢንዱስትሪ ሚኒስቴር ድህረ ገጸ ያገኸነው መረጃ ያመላክታል፡፡ 